**Formandens beretning 2023 til generalforsamlingen onsdag den 26. april 2023**

Velkommen til generalforsamling i Sdr Nærå Valgmenighed.

Det sidste år har heldigvis været fyldt med aktiviteter både ude og inde og jeg vil her give et indblik i, hvad vi har beskæftiget os med.

Vores medlemstal er stabilt.

Pr 31.12. 2022 var vi 1067 medlemmer.

I 2022 fik vi 43 nye medlemmer, 28 medlemmer blev meldt ud og 13 døde.

Det er både børnefamilier og andre, som melder sig ind. Det er dejligt at mærke interessen for vores kirke.

Som I nok har hørt tidligere, har SKAT indskærpet retningslinjer for opkrævning af vores medlemskontingent/ydelse herunder også vores fradrag

Derfor har vi indført et kontingent på 100 kr om året, som ikke er fradragsberettiget. Vi har også udsendt forpligtigelseserklæringer til jer alle, som vi har bedt jer underskrive.

SKAT kræver også, at vi kan dokumentere, hvem der har forpligtigelseserklæringer eller fradrag efter § 8 A. Derfor har alle gifte kvinder fået deres egen opkrævning her ved første rate og vil også fremadrettet få dette. Vi håber, at så mange som muligt betaler via PBS, det vil spare os for en del porto og betalingsgebyr.

Det betyder også enkelte rettelser i vores vedtægter, som vi fremlagde ved den ekstraordinære generalforsamling i januar og fremlægger anden gang senere i dagsordenen.

Ole har som næstformand i foreningen De Grundtvigske Valg- og Frimenigheder været til flere møder med SKAT; som desværre mellem os sagt er lidt tunge at danse med.

I 2022 gav vi bidrag til flg. velgørende institutioner:

Frivilliggruppen Midtfyn (Dansk Flygtningehjælp) 5000kr

Skt. Nicolai Tjenesten (2500kr)

Røde Kors (2500kr)

Mødrehjælpen (2500kr)

Livslinjen (2500kr)

Vi er utrolig glade for vores udvidelse her i Storstuen. Det er meget lettere at holde styr på tingene i Depotet. Også ved udlejninger er det nemmere at få tingene sat på rette plads igen.

Vi indkøbte jo nye borde med hjul som er meget lettere at håndtere end de løse bordplader. De gamle borde har Ferritslev Friskole fået glæde af.

Når vi holder møder, sker det i mødelokalet ovenpå. Vi har fået en skærm på væggen, det giver mulighed for at alle kan se samme dokument eller tegninger. Det er en stor forbedring.

Når man går i gang med en udvidelse, kommer der ofte uventede udfordringer. Vi havde håbet på, at vi kunne have beholdt klinkerne på gulvet og have taget klinkerne fra depotet og lagt i udvidelsen i foyeren. Det kunne desværre ikke lade sig gøre, alt blev prøvet; men de var ikke til at tage op uden de gik i stykker. Vi valgte derfor at lægge nye klinker i hele foyeren og har indkøbt de samme til køkkenet. Vi synes selv, det er blevet et flot resultat og en af fordelene er også at det ikke larmer så meget, når der køres med rullevogne, da fugerne er meget mindre.

Vi mangler nu at få indrettet foyeren. Vi har indkøbt nogle lette stole og borde, samt en daybed til garderoben. Vi vil også udskifte halvbordene; men har ikke fundet den rigtige løsning endnu.

I kirken har vi her i marts fået malet kirkebænkene. Ikke hele bænken; men de udsatte steder, hvor malingen var skallet af. Det er gjort så nænsomt, at man ikke kan se, hvor der er malet. Et meget flot stykke arbejde.

Vi venter jo her i Årslev/Sdr Nærå på at få indlagt fjernvarme, også her i Valgmenigheden. Men tidsplanen er rykket flere gange, så selvom vi har sat tilslutning af fjernvarmen på budgettet i år, er det ikke sikkert, at det bliver før næste år, vi får det lagt ind.

Der er lagt rør ind til Storstuen og Præstegården fra Espegyden; mens rørene til kirken skal lægges ind fra Stationsvej. Heldigvis er prisen på naturgas faldet til et mere normalt leje, som vi håber fortsætter til vi er koblet på fjernvarmen..

I marts fik vi her på Fyn valgt en ny biskop. Det måtte to valgrunder til, inden Mads Davidsen kunne udnævnes til ny biskop. Vi havde 7 stemmer i alt her i Valgmenigheden og vi var også stillere for Mads. Mads har vist interesse for fri- og valgmenighederne her på Fyn, så vi håber på et godt samarbejde. Når han er landet i sin nye stilling, har vi planer om at invitere ham herud.

Som I nok har lagt mærke til, har vi fået ny beplantning ud mod Espegyden. Efter vores tilbygning var færdig, var vi enige om, at der trængte til et nyt udtryk på beplantningen. Det gamle var vokset meget vildt og stort og vi bad landskabsarkitekt Henrik Nonnegaard om at lave en plan for en ny beplantning. Der skal lyde en stor tak til Henrik for at lave en plan, som udtrykker de ønsker vi havde. Nu venter vi blot på, at der bliver lagt chaussesten ved indkørslen for at holde på perlestenene, som ved regnvejr skyller ud på fortovet.

Michael har brug for mere plads og vi har i det hele taget brug for plads til affaldssortering. Derfor har vi besluttet at bygge et træskur på 50 m2 i skellet ned til lejeboligerne på hjørnet af Stationsvej.

Det bliver et skur i sort træ og sort tagpap med sorte porte herud imod. Her kan Michael have sine store maskiner stående således at der bliver mere plads i garagen.

Som I måske bemærkede i vinter, var grandækningen på kirkegården

lidt anderledes end forrige vinter. Både Michael og Pia var på kursus i efteråret og lærte at lave grandekorationer, som kan laves i ståhøjde og som det er pålagt fra Arbejdstilsynets side og derefter lægges på gravene. Derfor er der bla. brug for plads til at stå i tørvejr og lave granudsmykningerne i garagen.

Som I vores private husholdning skal vi også til at sortere vores affald. Derfor vil der i den ene ende af skuret være plads til affaldscontainere til sortering.

Da Michael og Gunnar kom hertil, blev vi enige om at bruge et digitalt kirkegårdsprogram, så alle grave er ajourført og kan søges frem i databasen. Herfra kan der også udskrives regninger mv. Michael har også via sin telefon adgang til systemet og kan nemt finde informationer, når han arbejder på kirkegården.

I efteråret besluttede vi at gennemgå alle grave for at være sikre på, at vi havde de rigtige informationer. Ved fælles hjælp gennemgik Michael, Gunnar og jeg alle grave og har nu et system, som er ajourført.

Der er også ytret ønske om en mere kørevenlig belægning på gangene på kirkegården. Vi er i gang med at finde en løsning og har talt om at lægge stigrus i midten af stierne. Det er mere stabilt og lettere at køre på.

Michael har det sidste år sløjfet 18 grave. At grave bliver sløjfet, er en stigende tendens - og ikke kun hos os. Vi flytter mere og kommer måske ikke så tit forbi bedstemors grav, som tidligere generationer, der boede lige i nærheden, gjorde.

Vi har også andre ønsker for vores sidste hvilested, bla ønsker enkelte at deres aske bliver spredt ud over havet. Selvom der er mulighed for at forlænge et legatgravsted for en kortere periode efter fredningstidens udløb, er det nok en tendens vi må acceptere.

I mange år har gravsten fra nedlagte grave blevet sat i Lapidariet herude. Men nu er der ved at være trængsel, derfor har vi besluttet at rydde ud i stenene og sende nogle til knusning hos stenhugger. Når et gravsted nedlægges, spørges de pårørende om de vil have stenen eller om den skal overgå til kirken. Gør den det, er det kirkens ejendom og menighedsrådet kan i samarbejde med graver beslutte om stenen skal knuses eller stå i lapidariet.

I december fraflyttede vores lejer Espegyden 1. Det fik os til at tænke over, hvad vi egentlig skal med huset. Det trænger til en gennemgribende renovering og vi må som forening ikke bare udleje det i en længere årrække.

Derfor valgte vi at indkalde til en ekstraordinær generalforsamling i januar for at høre jer, om vi ikke skulle sælge huset.

Det var der umiddelbart ikke flertal for og flere af jer mente, vi skulle rive huset ned.

Vi har efterfølgende undersøgt hvad vi må og ikke må. Vi har valgt at sætte et særskilt punkt om Espegyden 1 på dagsordenen, derfor vil jeg ikke være mere detaljeret her.

Men vi står jo med et tomt hus og en have, som jo ikke passer sig selv. Derfor efterlyste vi i sidste kirkeblad nogle frivillige, som vil hjælpe med at passe haven. Der har desværre ikke meldt sig nogen, så jeg vil endnu engang opfordre jer til at melde sig hos Michael, da vi ikke bare kan pålægge Michael også at skulle holde denne have.

Vi er meget glade for vores ansatte og vil gerne passe godt på dem.

Derfor har vi arrangeret at der hver måned kommer en massør forbi og giver massage til de ømme muskler.

Vi har ligeledes besluttet at lave en gruppelivsaftale til vores ansatte. Vores forening De grundtvigske fri-og valgmenigheder har forhandlet en rigtig god ordning hos Forenede Gruppeliv. Aftalen vil træde i kraft i løbet af sommeren.

Vores kirkesanger Annette har bedt om at komme lidt ned i tid. Hun er glad for at være sammen med os; men hun kan ikke få det til at hænge sammen med hver tredje søndag. Derfor har vi besluttet at udvide sangerkorpset med en ekstra, som vi også var for år tilbage, så vi igen har 4 kirkesangere.

Søren Møller meddelte os her i slutningen af februar at han med beklagelse måtte trække sig fra menighedsrådet. Mere end et fuldtids lederjob, diplomuddannelse, børn og kone med forskellige vagter kunne ikke mere hænge sammen. Jeg vil sige Søren stor tak for hans indsats og smittende humør i menighedsrådet.

Niels Iver Jensen er valgt som suppleant og han har indvilget i at gå ind og overtage Sørens plads i menighedsrådet.

Til slut vil jeg sige tak til Pia fordi du bl.a. forkæler os med dine dejlige kager og mad. Du har styr på både Storstue og Kirke og meget, meget mere.

Tak til Michael for på fornemste vis at holde kirkegård og udenomsarealer, samt være blæksprutte i mange sammenhænge.

Du og Pia udgør et godt team i det daglige, det er dejligt at mærke.,

Tak til Mads for din vidunderlige musik og engagement her i Valgmenigheden.

Tak til Ole fordi du er vores præst og også dit store engagement.

Tak til Jytte for dine smukke blomsterarrangementer i kirken.

Tak til Ejvind, Jens og Anette for jeres skønne sang i kirken,

Tak til Gunnar for din store indsats for at få os over på et nyt regnskabssystem og lønsystem og at vores økonomi er i sikre hænder. Du har kæmpet en kamp med offentlige myndigheder for at få adgang og tilladelser til diverse systemer i hus.

Tak til menighedsrådet for gode møder, der også kan indeholde et godt grin samt at stille op til kaffebrygning søndag efter søndag.

Til sidst tak til alle jer frivillige der giver en hånd med ved borddækning, oprydning, strikning af dåbsklude osv.

Tak til alle jer medlemmer, som støtter op og som er de levende stene, der er Sdr Nærå Valgmenighed.

Dette var ordene.

Lis